Chris Pratt beloof trou aan nuwe mev. Pratt | Netwerk24
10 Junie 2019 13:26
Chris Pratt, ster van The Guardians of the Galaxy, is skaars twee jaar geskei, maar het nou weer die knoop deurgehak.
Katherine Schwarzenegger en Chris Pratt is die naweek getroud. Foto: Instagram
Pratt en Arnold Schwarzenegger se dogter Katherine het die naweek ewige trou aan mekaar gesweer nadat hy in 2017 ná agt jaar van getroude lewe van die Hollywood-aktrise Anna Faris geskei is, berig CNN.
Die nuwe mev. Pratt het ’n foto van haar en haar manlief op haar Instagram-blad gedeel, waar sy geskryf het dat Saterdag die beste dag van hul lewe was.
“Ons het man en vrou geword voor God, ons families en geliefdes.”
Katherine skryf dat hulle baie geseënd is om met ’n nuwe hoofstuk in hul lewe te begin.
Sy het haar dank aan hul families uitgespreek en in dieselfde sin die modehuis Giorgio Armani vir haar trourok bedank.
Pratt het ’n seun uit sy huwelik met Faris.
Meer oor: Chris Pratt | Arnold Schwarzenegger
Chris Pratt is verloof